Ved aktionen som fandt sted i fredags d. 8. juni, fik omkring 40 pizzeriaer, værtshuse og kiosker besøg af myndighederne, og langt fra alle havde rent mel i posen. Folkene fra Skattecenter Aalborg mødte mange ansatte som havde "første arbejdsdag", og hvor arbejdsgiveren ikke havde deres skattekort. To medarbejdere gik på arbejde samtidig med de også var på overførselsindkomst. Hos nogle af virksomhederne var der ikke noget kasseapparat på trods af påbud. De vil nu få en bøde for dette. Under kontrolaktionen blev to værtshuse lukket af politiet, da de ikke havde de nødvendige bevillinger på plads. Skattecenter Aalborg fortæller, at der stadig er mange virksomheder, som ikke har viljen til at overholde gældende regler, og man vil nu iværksætte en dyberegående kontrol overfor en del af disse virksomheder.

Opsummering:
Sammen med blandt andet Fødevarestyrelsen og politiet har Skattecenter Aalborg gennemført en omfattende kontrolaktion. To værtshuse blev lukket.